ኢትዮጵያዉያን ስደተኛታት ኣብ ገማግም ባሕሪ የመን ጥሒሎም ሽዑኡ፡ ገዛኻ ዲኻ ክትሸይጥ፡ ነፍስኻ ዲኻ ክትሸጥ፡ ኣብቲ ሰዓት ትገብሮ እውን ኣይትፈልጥን ኢኻ። እቲ ጂሆ ተታሒዙ ዝጸንሐ ሰብ ካብ ኢድ ነጋዶ ሰባት ወጺኡ ኣብ ውሑስ ቦታ በጺሕ ኣለኹ ምስ በለካ ዝስመዓካ ሩፍታ ንዘልኣለም ኣይርሳዕን እዩ ብምባል በቶም ተመሳሳሊ ናይ ድሕነት ዕድል ዘይረኸቡ ስድራን በቲ ንኤርትራዊ መንእሰይ ዘጋጥሞ ሓፈሻዊ ናይ ስደት ሃለዋትን ኣዝዩ ይጭነቕ። ኣብ 2014 ዞማይ ንበዓልቲ ቤተይ ንእሽቶ ሓዋ፡ ከም ብዙሓት ደሃይ ዘጥፍኡ ኤርትራውያን ጠፊኡ፤ ክሳብ ሕጂ ደሃዩ የብልናን። እቲ ዝኸፍአ ዝረኣየን ዘይረኣየን፡ ዝፈልጥን ዘይፈልጥን ንስድራ-ቤት እንታይ ዓይነት ቃንዛን ስቅያትን ይስመዖም ዘይርድኦም ሕልና ዘይብሎም ሰባት ደዊሎም፡ ገሊኦም ኣብ ቱኒዝያ ተራእዮም፡ ገሊኦም ኣብ ኣብ የመን ተራእዮም ይብሉዋ'ሞ ደሃይ ሓዋ ክትሰምዕ ብጭንቀት ትሳቐ። ዋላ እውን መርድኡ ዝነግሩ፡ ርኢናን ቀቢርናን ዝብሉ፡ ዝነበረን ዝተገብረን ዝፈልጡ ሰብ ሕልና፡ እቲ ዝኾነ እንተዝነግሩና ምቐበጽናን ምቐሰንናን። ዝቐበጸን ዝነቐጸን ሓደ ስለዝኾነ፡ ንብዓትና ወዲእና ምዓረፍና። ሰብካ ሞይቱ እዩ ኢሎም ሬስኡ እንተረኪቦሙኻ፡ ወይ ዝቐበሩዎ፡ እንተርዲኦሙኻ ቅባጸት እዩ - ቅባጸት ከኣ ዕረፍቲ እዩ። ካብኡ ተረፈ፡ በዚኣ ተራእዮም፡ ኣብዚኣ በጺሖም፡ ኣብ ሶማል ተኣሲሮም ኣለው እናበልካ ብዘይተጨበጠ ወረ ቁስሊ ሰባት ምጉዳእ ብሕግን ብሕልናን ነውሪ እዩ - ጽያፍ እዩ ብምባል ነቶም ዘየሎ ተስፋ ዘናፍሱ ሰባት ክእደቡ ይመክር። ነቲ ኩሉ ስቓይ ክሰግር ብገንዘብን ሞራልን ዘተባብዑዎን ዝደገፉዎን ኩሎም "ሳለኦም ኢና ነቲ ጸገም ወጺእናዮ" ብምባል ንኹሎም ሰባት የመስግን። እቲ ካብ ኣፍ ሞት ዝወጽአ፡ ካብ ነጋዶ ሰባት ዓሰርተታት ኣሻሓት ዶላር ተኸፊሉዎ ዝወጽአ ሓው ኣብ ሃገረ ኖርወይ ህይወቱ ይመርሕ ኣሎ። ትጥቀምሉ ዘለኹም መሳርሒ ኣይተቐበሎን። መግለጺ ቪድዮ, "ሰባት ዝስደዱ እኹሉ ሓበሬታ ስለዘይብሎም'ዩ" ፖርታ ቨነስያ ኣብ ከተማ ሚላኖ ከባቢ ፖርታ ቨነስያ ትካላት ዝውንኑ ብዙሓት ኤርትራውያን ኣለው። መራኸቢ ቦታኦም ከኣ እዩ። ኩሎም ባሕሪ ዝሰገሩ ስደተኛታት ኣሕዋትና ኣለው ብምባል ንፖርታ ቨነስያ እዮም ዝመጽኡ። ምትሕግጋዝ ኤርትራውያን ኣብ ሚላኖ ኣዝዩ ዝድነቕን ዝምስገን ዝበለ ቢንያም፡ ኤርትራዊ ጥዑም፡ ተሓጋጋዛይ፡ ደላይ ሰብ፡ ደላይ ህዝቡ እዩ። ብዘይካ ገለ ውሑዳት ንሰብ ዘታልሉ ግቡዛት እንተዘይኮይኑ፡ ኤርትራዊ ዘይናቱ ዘይደሊ ህርኩትን ጻዕረኛን እዩ ይብል። "እንድሕሪ ጽቡቕ ጌርካ ጽቡቕ እዩ ዝጸንሓካ። እቲ ባህልና ከኣ ጽቡቕ ስለ ዝኾነ፡ ሰብ እንዳተሓጋገዘ፡ ነቲ ሽግር ክሰግሮን ኣብ ዝብጻሕ ክብጽሕን ክኢሉ። ክሳብ ሕጂ'ውን ዘርጠብጠብ እንዳበሉ ዝመጽኡ ኣሎዉ። ይጽግሞም፡ ይጽልምቶም፡ ግን ንተሓጋገዝ ከኣ ኢና" ይብል። ጠንቒ ስደት "ሓደ ሰብ እንድሕሪ ጓሳ ዘይብሉ ኮይኑ፡ ተማሂሩ ኣብ ዝብጻሕ እንተዘይበጺሑ፡ ትምህርቱ ወዲኡ በቲ ሞይኡ ስራሕ እንተዘይረኺቡ ክስደድ ግድን ኢዩ። ሓደ ሰብ ወዲ 18 ዓመት ኮይኑ፡ ኣብ ውትህድርና ዝበሊ እንተኾይኑ፡ መነባብሮ ስድራቤቱ ከመሓይሽ ዘይክእ እንተኾይኑስ ክስደት ይግደድ" ይብል ቢንያም። ኣብ ሓንቲ ሃገር፡ እቲ ዘሎ ስርዓት ንኽትመሃርን፡ ክትሰርሕን ባይታ እንተፈጢሩልካ፡ ስለምንታይ ትስደድ?
